Patriarhul Daniel a primit Lumina Sfântă de la Ierusalim sâmbătă seară, în Catedrala Patriarhală, și a explicat că aceasta este un dar de la Dumnezeu: „Avem prin această Lumină Sfântă semnul Iubirii Lui Hristos, Lumina Lumii”.
„Lumina Sfântă este un dar al Lui Dumnezeu, care se dăruiește celor care cred în Hristos și îl iubesc pe El, așa după cum El s-a arătat după Înviere doar celor care L-au iubit”.
„Hristos nu s-au arătat celor care L-au răstignit, nici celor care L-au urât, nici celor care L-au batjocorit, pentru că nu a vrut cu prezența Lui de înviat din morți să facă vreo presiune asupra lor, ci le-a respectat libertatea lor de a-L primi sau de a nu-L primi”, a explicat Preafericitul Părinte Patriarh Daniel.
„Deci Lumina de la Sfântul Mormânt, Lumina Lui Hristos cel Înviat, este o lumină sfântă, tainică și unică în felul ei și este un dar al Lui Hristos cel Înviat pentru cei care cred în El, îl iubesc pe El și își luminează viața lor prin credința în Iisus Hristos, Mântuitorul Lumii”.
Tradiția Luminii Sfinte în România, de 15 ani
Preafericirea Sa a amintit că tradiția de aducere a Luminii Sfinte în România împlinește 15 ani și ea se datorează faptului că există mijloace pentru deplasare rapide.
Totodată, Patriarhul Daniel a notat la cine ajunge Sfânta Lumină prin intermediul Patriarhiei Române: „De pildă, în seara aceasta vor primi Lumina de la Ierusalim și frații noștri din Mitropolia Basarabiei și, desigur, toate provinciile țării și chiar și credincioși ucraineni din apropierea Maramureșului și credincioși cehi și slovaci care iau Lumina de la Baia Mare”.
„Vă dorim tuturor ca la miezul nopții să ne bucurăm de Lumina Lui Hristos care luminează tuturor spre slava Preasfintei Treimi și a noastră mântuire”, a transmis Patriarhul Daniel.
Sfânta Lumină a fost primită la Biserica Sfântului Mormânt sâmbătă la ora 14:13. Aceasta a fost adusă la București de Arhimandritul Teofil Anăstăsoaie, Reprezentantul Patriarhiei Române la Locurile Sfinte.
Foto credit: Basilica.ro / Raluca-Emanuela Ene